b"\n_START_ARTICLE_\nEsteveta Manlleu\n_START_SECTION_\nBiografia\n_START_PARAGRAPH_\nEsteveta estava casada amb Ramon de Manlleu, un mercader establert a Barcelona. Els Manlleu, si b\xc3\xa9 no eren una fam\xc3\xadlia rica, formaven  part de la petita burgesia urbana i es podien permetre tenir una esclava o dues. L\xe2\x80\x99any 1400 Esteveta era una dona encara relativament jove, tenia dos fills i una filla menors, per\xc3\xb2 que ja estaven tots desmamats.  Com de tantes altres dones en desconeixem els seus or\xc3\xadgens, si b\xc3\xa9 tindria una certa preparaci\xc3\xb3 i experi\xc3\xa8ncia, sabia comptar perfectament i era capa\xc3\xa7 de moure un plet per tal d\xe2\x80\x99evitar les discussions conjugals, degudes a les difer\xc3\xa8ncies de criteri sobre l\xe2\x80\x99economia dom\xc3\xa8stica entre ella i el seu marit._NEWLINE_Segurament el que presentem no \xc3\xa9s realment un biografia, sin\xc3\xb3 un episodi de la vida d\xe2\x80\x99una dona, per\xc3\xb2 creiem que \xc3\xa9s prou significatiu per omplir una p\xc3\xa0gina d\xe2\x80\x99hist\xc3\xb2ria de les dones. Esteveta tindria cura dels fills i de distribuir les nombroses tasques dom\xc3\xa8stiques que compartiria amb l\xe2\x80\x99esclava que tenia. A m\xc3\xa9s,  com a les altres mestresses de casa, havia de governar la llar i gestionar l\xe2\x80\x99economia dom\xc3\xa8stica. El seu marit aportava una quantitat anual de diners, o d'aliments, que ella havia d'administrar; cal tenir en compte que aquests ingressos no eren fixos, i a m\xc3\xa9s, Ramon de Manlleu no compartia amb la dona els seus beneficis, sin\xc3\xb3 que aportava la part que creia suficient per  atendre les necessitats familiars._NEWLINE_Les difer\xc3\xa8ncies s\xe2\x80\x99havien fet insostenibles, de manera que el matrimoni portava mala vida; els amics van intentar posar pau entre la parella, van demanar a Esteveta que fes un pressupost i que l\xe2\x80\x99estudiarien, i, tot i que Ramon el va rectificar, no va quedar content. Llavors van nomenar un \xc3\xa0rbitre imparcial, un home bo que estudi\xc3\xa9s detingudament els n\xc3\xbameros que havia presentat Esteveta i dict\xc3\xa9s una sent\xc3\xa8ncia arbitral, que s\xe2\x80\x99obligaven ambd\xc3\xb3s a complir. L\xe2\x80\x99\xc3\xa0rbitre dictamin\xc3\xa0 que el pressupost presentat per Esteveta era correcte, tot el que hi havia era necessari; Ramon, per tant, es veuria obligat a aportar les quantitats reclamades per la seva dona._NEWLINE_De tota manera cal pensar que els problemes familiars no s\xe2\x80\x99haurien  acabat i Esteveta deuria patir altres llargues discussions sobre el tema, ja que la sent\xc3\xa8ncia nom\xc3\xa9s obligava Ramon a seguir el pressupost durant aquell any, entre el desembre de 1400 i el novembre de 1401."